Martin Henriksen (DF), 2009-04-17:
Tak for ministerens redegørelse.
Sagen er jo sådan set den samme, som da jeg skulle begrunde, hvorfor vi mente, at den her forespørgselsdebat var nødvendig.
Jeg vil godt som indledning til min ordførertale læse noget op fra Weekendavisen den 12. oktober 2001.
Det er en person, der har rejst rundtomkring i verden forskellige steder, han har været i Iran osv.
Han er så nået til Israel, og han siger så - og jeg citerer: »Jeg læste for fem år siden sammen med en tysk studerende på Det hebraiske Universitet i Jerusalem.
Som den samvittighedsfulde og historisk tyngede mand han var, følte han sig forpligtet til at rejse til Israel for at lære den jødiske kultur at kende, som hans bedsteforældre havde forsøgt at fjerne.
Også han blev paf, da han på en rejse til Gaza blev mødt af heilende palæstinensere, der gerne ville have deres tyske gæst til at føle sig hjemme.«
Det bringer os så videre til en artikel fra netavisen 180Grader den 11. januar 2009 med overskriften »Heilende anti-israelere: Alle jøder skal dræbes«, og der er så et billede af, hvordan herboende palæstinensere står og heiler, og man kan finde videoer af nogle, der har fulgt de her demonstrationer, hvor man heiler gentagne gange, hylder Hitler og gentagne gange siger, at alle jøder skal dræbes.
Jeg havde i øvrigt fornøjelsen af at være med i den demonstration, som det her var en moddemonstration til.
Det er jo altså tankevækkende, at sådan nogle tankeprocesser, sådan nogle ideologier og sådan nogle holdninger desværre florerer frit i visse miljøer.
Det er jo altså svært at gå imod de her holdninger og de her religiøse og kulturelle værdier, ideologiske værdier - kald det, hvad man vil - når vi eksempelvis er på en folkeskole, hvor der er mange elever, der har en palæstinensisk baggrund, og hvor det tilsyneladende er så problematisk, at man er nået dertil, at man må råde forældre med jødisk baggrund til ikke at tage deres børn ind.
Jeg synes, det er tankevækkende, at det som sagt fylder så lidt i den offentlige debat.
Man kan også spørge sig selv om, hvorfor det fylder så lidt i den offentlige debat.
Det tror jeg det gør, fordi der på flere politiske niveauer er en tilbageholdenhed med hensyn til at diskutere det her og en tilbageholdenhed med hensyn til at påpege og anerkende problemstillingen der, hvor den er.
Jeg vil gerne illustrere det ved at læse op fra en artikel i Jyllands-Posten den 26. november 2003 med overskriften »Antisemitisme: Rapport om jødehad afvist«, og jeg citerer så fra artiklen: »EU 's overvågningscenter undlod at offentliggøre en rapport om antisemitisme, som det selv havde bestilt.
Politisk censur, mener kritikere.«
Rapporten konkluderede, at muslimske og propalæstinensiske grupper stod bag langt hovedparten af overgrebene på europæiske jøder.«
Der er et problem, når sådan noget bliver fortiet i den offentlige debat, og der findes en lang række andre eksempler med danske jøder - og et eller andet sted er det også forkert at betegne dem som jøder, for de er sådan set en uadskillelig del af det danske samfund, og der burde sådan set ikke være nogen problemer i den forbindelse.
Det, vi ønsker fra Dansk Folkepartis side, er, at regeringen og Folketinget samlet set kraftigt tager afstand fra, at problemet er her, at vi konstaterer, at problemet eksisterer og siger det klart og tydeligt, også meget gerne sådan, at det giver genlyd, at vi klart og tydeligt tager afstand fra det, og at vi også pålægger regeringen hele tiden og fortsat at have fokus på problemstillingen og komme med nogle oplæg til, hvordan man kan løse problemet, hvordan man kan forklare, at konflikter, som er i Mellemøsten, altså er konflikter, der er i Mellemøsten.
Selvfølgelig skal man have lov til at have en holdning til dem.
Det kan man have, men det må ikke være sådan, at de konflikter, der er i Mellemøsten, bliver overført til danske forhold.
Det er jo den problemstilling, som vi desværre ser.
Jøder, der er i Danmark, har ikke noget at gøre med den måde, som Israel farer frem på.
Man kan være enig eller uenig i den måde, som Israel agerer på, men dybest set har de ikke noget at gøre med det.
De er danskere på lige fod med alle andre, og det er det, som vi skal have slået fast i dag.
Jeg vil gerne på vegne af regeringspartierne og Dansk Folkeparti fremsætte følgende:
Forslag til vedtagelse »Folketinget tager afstand fra og fordømmer på det kraftigste den stigende antisemitisme i visse muslimske miljøer. Folketinget pålægger regeringen - inden udgangen af 2009 - at udarbejde og fremlægge en handlingsplan, der skal sikre, at religionsfriheden og andre grundlæggende frihedsrettigheder genoprettes, således at borgerne kan færdes frit i samfundet og eksempelvis lade deres børn indskrive i folkeskolen uden frygt for repressalier.«